Előterjesztés

a Közgyűlés részére

Tisztelt Közgyűlés!

***A „Hulladék lerakástól történő eltérítéshez szükséges eszközök beszerzése – a fővárosi hulladékgazdálkodási rendszer eszközparkjának fejlesztése és informatikai korszerűsítése*”** című, **KEOP-1.1.1/C/13-2013-0019** azonosító számú pályázatot a Magyar Kormány 1725/2014. (XII.5.) számú határozatában **2 755 092 742 Ft** összegű támogatásra érdemesnek ítélte.

A lakosság egészségvédelme érdekében, az Európai Uniós, továbbá a hazai jogszabályi követelmények kielégítése céljából az elmúlt években számos hulladékgazdálkodási rendszer továbbfejlesztése, bővítése megtörtént, illetve folyamatban van (részben ISPA/KA, részben KEOP forrásból). A hatékony, térségi szintű hulladékgazdálkodási rendszerek kialakításával biztosítani lehet az uniós előírások által meghatározott országos célkitűzések elérését.

A konstrukció keretében a hulladék lerakástól történő eltérítéséhez szükséges eszközök támogathatóak. A konstrukció a települési szilárdhulladék-gazdálkodási rendszerek eszközparkjának fejlesztése és informatikai korszerűsítése révén hozzájárul a hazai hulladékgazdálkodás jogszabályi hátterének átalakításával jelentkező új feladatok, kötelezettségek teljesítéséhez.

A Fővárosi Önkormányzat a hulladékkezelési közszolgáltatási feladatokat a Fővárosi Közterület-fenntartó Nonprofit Zártkörűen Működő Részvénytársaság (FKF NZrt.) útján látja el. A Fővárosi Önkormányzat és az FKF NZrt. célja egy olyan integrált hulladékgazdálkodási rendszer kiépítése Budapesten, ami hozzájárul a fenntartható hulladékgazdálkodás megvalósításához. Az ehhez szükséges fejlesztéseket szükségessé teszik azon Európai Uniós és hazai jogszabályok, programok és stratégiák, amelyek mennyiségi célkitűzéseket fogalmaznak meg a képződő hulladékok kezelése tekintetében.

A támogatás folyósításának előfeltétele a Budapest Főváros Önkormányzata és a KEOP IH - Környezet és Energia Operatív Program Irányító Hatóság közötti támogatási szerződés megkötése.

**A projekt tartalma:**

Budapesten a hulladékgazdálkodási közszolgáltatásért felelős közszolgáltató az FKF NZrt, melynek jelenlegi gépparkja részben elavult, kiöregedett, rossz műszaki állapotban lévő járművekből áll. A projekt során összesen 64 új célgép kerül beszerzésre a közszolgáltatás fejlesztése céljából. A célgépek jelentős része tömörítős hulladékgyűjtő célgép (51 db), emellett 10 konténerszállító célgép, valamint 1 munkagép (kompaktor), és 2 fixplatós tehergépjármű beszerzése tervezett.

A vegyes gyűjtés eszközparkjának fejlesztéséhez kapcsolódóan járat optimalizációra irányuló informatikai fejlesztés is megvalósul (FKF NZrt. önerőből történő finanszírozásával). A fejlesztés során olyan komplex funkciókat ellátó szoftver eszköz (vagy szolgáltatás) kerül beszerzésre, mely alkalmas az FKF NZrt. használatában lévő általános és speciális rendeltetésű személy- és tehergépjárművek, célgépek tevékenységéhez kapcsolódó járatok tervezésére, feladataik és útvonalaik optimalizálására, szállítások megszervezésére.

A jelenleg megvalósítás alatt álló, KEOP-1.1.1/B/10-11-2011-0002 projekt révén Budapest teljes területén bevezetésre kerül a házhoz menő szelektív hulladékgyűjtési rendszer. Ehhez a projekthez illeszkedve, a KEOP-1.1.1/B/10-11-2013-0002 projekt megvalósulásával a Főváros hulladékgazdálkodási rendszere számos olyan létesítménnyel egészül ki, melyek az elkülönítetten gyűjtött és a vegyes hulladék megfelelő kezelését biztosítják. A két projekt megvalósításával Budapest teljesíti az EU irányelvekben rögzített, projektterületre vetített mennyiségi célkitűzéseit mind a szelektíven gyűjtendő csomagolási és egyéb hulladékokra, továbbá a szerves hulladék lerakótól történő eltérítésére vonatkozóan.

Jelen projekt célja ennek megfelelően nem a szelektív hulladék gyűjtési rendszer fejlesztése, hanem a vegyes hulladék gyűjtés eszközparkjának korszerűsítése az elöregedett, magas üzemeltetési költségű célgépek cseréjével és hiányzó célgép típusok beszerzésével, valamint az informatikai rendszer fejlesztése gyűjtőjárat optimalizáló rendszer kialakításával.

A projekt célcsoportja Budapest lakossága, a fejlesztések célja a lakossági ellátás színvonalának növelése, a környezeti eredmény javítása (károsanyag kibocsátás csökkentése), valamint a közszolgáltatás költség-hatékonyságának növelése.

Az eszközpark fejlesztése az alábbi célgépek beszerzésével valósul meg:

1. tömörítős hulladékgyűjtő célgép: 51 db
2. konténerszállító célgép: 10 db
3. fixplatós tehergépjármű: 2 db
4. munkagép: 1 db

Az eszközbeszerzéshez kapcsolódóan járat optimalizációra irányuló informatikai fejlesztés is tervezett a projektben (önerőből történő finanszírozással). A fejlesztés során olyan komplex funkciókat ellátó szoftver eszköz (vagy szolgáltatás) kerül beszerzésre, mely alkalmas az FKF Zrt. használatában lévő általános és speciális rendeltetésű személy- és tehergépjárművek, célgépek tevékenységéhez kapcsolódó járatok tervezésére, feladataik és útvonalaik optimalizálására, szállítások megszervezésére.

**A projekt költségei:**

|  |  |  |
| --- | --- | --- |
| **Forrás** | Ft | % |
| I. saját forrás |  |  |
| I/1. a támogatást igénylő hozzájárulása | 196 763 758 | 6,665763 |
| I/2. partnerek hozzájárulása |  |  |
| I/3. bankhitel |  |  |
| I/4. egyéb, saját forrás kiegészítő támogatás |  |  |
| II. egyéb támogatás: ….. |  |  |
| III. a támogatási konstrukció keretében igényelt támogatás | 2 755 092 742 | 93,334237 |
| **Összesen** | 2 951 856 500 | 100% |

**A TSZ kötés feltételei:**

A Támogatási szerződés megkötéséig, de legkésőbb az első kifizetési kérelem benyújtásáig a következő dokumentumok benyújtása szükséges:

1. A közbeszerzési eljárás és a projekt megvalósításának támogatásában közreműködő külső műszaki szakértő feladatinak tisztázását bemutató dokumentum benyújtása, azoknak a feladatoknak, feladatköröknek a megnevezésével, melyeket a FKF NZrt. által delegált műszaki szakértő feladatain túl végez.

2. A tisztázó kérdés során csatolásra került MT94 táblázat alapján javított közbeszerzési dokumentáció, az ajánlati felhívás becsült értékekre vonatkozó részének módosításával együtt.

**Közbeszerzés:**

2014. június 25-én megjelentetésre került a „Hulladékgyűjtő ágazat járműparkjának fejlesztéséhez célgépek beszerzése” tárgyú, uniós eljárási rend szerinti nyílt közbeszerzési eljárás. Az eljárás a Kbt. 40.§ (3)-(4) bekezdése szerinti ún. feltételes közbeszerzési eljárásként indult meg, tekintettel arra, hogy akkor még nem volt támogatói döntés.

Az ajánlati felhívás az alábbi mennyiségi megnevezéseket tartalmazza:

1. részfeladat: „Hulladékgyűjtő célgépek beszerzése” (51 db)

2. részfeladat: “Konténerszállító célgépek beszerzése” (10 db)

3. részfeladat: “Kompaktor beszerzése” (1 db)

4. részfeladat: “Tehergépjárművek beszerzése” (2 db)

Becsült érték áfa nélkül: 2.950.000.000,- Pénznem: HUF, az alábbi bontásban:

1. részfeladat: 2.425.000.000,- Ft.

2. részfeladat: 325.000.000,- Ft.

3. részfeladat: 150.000.000,- Ft.

4. részfeladat: 50.000.000,- Ft.

Tárgyi eljárásban az ajánlatok bontása 2015. január 9. napján megtörtént. Az ajánlattevők az 1., 2. és 3. részfeladat vonatkozásában kizárólag becsült érték feletti ajánlatokat nyújtottak be, a 4. részfeladat tekintetében pedig becsült érték alatti és becsült érték feletti ajánlatok is érkeztek. A beérkezett ajánlatokból már most megállapítható, hogy a közbeszerzési eljárás eredményessége érdekében mindenképpen szükséges többletfedezet bevonása.

A többletfedezet biztosítása a Budapest Főváros Önkormányzata és az FKF NZrt. között 2014. július 2. napján megkötött vagyonkezelési szerződés megszüntetésével és új vagyonkezelési szerződés megkötése útján történik. A megszüntetésre vonatkozó szerződést a 3. számú melléklet, az új vagyonkezelési szerződést pedig a 4. számú melléklet tartalmazza. Az FKF NZrt. részére a megszüntetésre vonatkozó szerződés és a Vagyonkezelési szerződés jóváhagyása az FKF Felügyelő Bizottsági által 2015.01.20-án megtörtént, míg a BVK Igazgatósági Tanácsi jóváhagyás megkérése folyamatban van.

**Engedélyokirat:**

A feladat végrehajtása érdekében Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12. § (1) bekezdés a) pontjában foglaltnak megfelelően javaslatot teszünk a beruházási engedélyokirat elfogadására is.

Kérem a Tisztelt Közgyűlést az előterjesztés megtárgyalására, és határozati javaslatok elfogadására.

Határozati javaslat

A Fővárosi Közgyűlés úgy dönt, hogy:

A „KEOPIII – Célgép beszerzés” feladatot uniós társfinanszírozással és az FKF NZrt. által biztosított hozzájárulással 4 341 035 ezer Ft összköltséggel kívánja megvalósítani.

*A „KEOPIII – Célgép beszerzés”* feladat megvalósítása érdekében kötelezettséget vállal arra, hogy a Fővárosi Önkormányzat 2015. évi költségvetésében „840301 Önkormányzati beruházások” cím kiadási előirányzatán a feladat az alábbiak szerint kerül megtervezésre:

A feladat összköltsége 4 341 035 ezer Ft, a feladat 2015. évi üteme 4 341 035 ezer Ft (levonható ÁFA összesen: 922 896 ezer Ft, amelyből egyenes ÁFA 922 896 ezer Ft, kapcsolódó KEOP támogatás 2 755 093 ezer Ft),

A projekt megvalósításához szükséges önerő FKF NZrt. által történő biztosítása céljából, a Fővárosi Önkormányzat 2015. évi költségvetésében az FKF NZrt-vel kötött Vagyonkezelési megállapodás alapján tervbe veszi a „850101 Intézményi működési bevételek cím”, azon belül a bevételek 2015. évi előirányzatát 663 046 ezer Ft-tal, valamint a kapcsolódó ÁFA-t a „855201 Kiszámlázott általános forgalmi adó” cím, azon belül működési bevételek, kiszámlázott ÁFA és ÁFA visszatérítés előirányzatot 179 022 ezer Ft-tal, továbbá az Önkormányzat áfa befizetési kötelezettségének megállapítása során a tervbe vett áfa tételeket vegye figyelembe a „841101 Pénzügytechnikai feladatok” cím egyenlegének megállapítása során (kiszámlázott áfa utáni befizetési kötelezettség, visszaigénylehető áfa). Az uniós forrás szerepeltetése érdekében betervezi a „853601 Beruházási célú támogatásértékű bevételek” cím „KEOPIII - Célgép beszerzés” előirányzatát 2 755 093 ezer Ft-tal.

Felkéri a főpolgármestert a fenti kötelezettségvállalásoknak, illetve bevételi előirányzatoknak a Fővárosi Önkormányzat 2015. évi költségvetésében való megtervezésére.

határidő: A 2015. évi költségvetés tervezése

felelős: Tarlós István főpolgármester

eseti jelleggel elvonja a Tulajdonosi, Gazdasági és Közterület-hasznosítási Bizottságnak a Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12.§ (2) bekezdése szerinti hatáskörét ésjóváhagyjaa „KEOPIII – Célgép beszerzés” megnevezésű feladat megvalósítására a 7012. azonosító számú engedélyokiratot, az 1. számú melléklet szerinti tartalommal és felkéri a Főpolgármestert, hogy gondoskodjon az engedélyokirat aláírásáról.

határidő: A 2015. évi költségvetés hatálybalépését követő 15 napon belül

felelős: Tarlós István főpolgármester

Jóváhagyja, megköti a Nemzeti Fejlesztési Minisztérium és Budapest Főváros Önkormányzata között a **„Hulladék lerakástól történő eltérítéshez szükséges eszközök beszerzése – a fővárosi hulladékgazdálkodási rendszer eszközparkjának fejlesztése és informatikai korszerűsítése”** című projekt tárgyában a Támogatási Szerződést a 2. számú melléklet szerinti tartalommal. Felkéri a Főpolgármester, hogy gondoskodjon a Támogatási Szerződés aláírásáról és benyújtásáról az Irányító Hatóság részére.

határidő: 2015. február 15.

felelős: Tarlós István főpolgármester

Megszünteti a Fővárosi Önkormányzat és a Fővárosi Közterület-fenntartó NZrt. között 2014. július 2-án aláírt, 546/2014. (IV.30.) Főv.Kgy. döntéssel elfogadott Vagyonkezelési szerződést. Felkéri a Főpolgármestert, hogy írja alá a 3. számú mellékletben foglalt megszüntető megállapodást.

határidő: 2015. február 15.

felelős: Tarlós István főpolgármester

Jóváhagyja, megköti a Fővárosi Közterület-fenntartó NZrt.-vel **„Hulladék lerakástól történő eltérítéshez szükséges eszközök beszerzése – a fővárosi hulladékgazdálkodási rendszer eszközparkjának fejlesztése és informatikai korszerűsítése”** keretében létrehozott Vagyonkezelési szerződést a 4. számú melléklet szerinti tartalommal. Felkéri a Főpolgármestert, hogy gondoskodjon a szerződés aláírásáról.

határidő: 2015. február 15.

felelős: Tarlós István főpolgármester

**Határozathozatal módja: 1., 4-6. egyszerű, 2-3. minősített szavazattöbbség.**

Budapest, 2015. január „ ”

|  |
| --- |
|  |
| Szeneczey Balázs dr.  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. Engedélyokirat
2. Támogatási Szerződés
3. Megszüntető szerződés
4. Vagyonkezelési szerződés
5. FKF NZrt. Felügyelőbizottsági határozat kivonata
6. FKF NZrt. vezérigazgatói nyilatkozat